তার বয়স মাত্র সাত দিন। নাম রাখা হয়েছে ম্যাক্স। সেই ছোট্ট ম্যাক্সকেই চিঠি লিখে বাবা ও মা জানালেন, সংস্থায় তাঁর শেয়ারের ৯৯ শতাংশ দান করে দেবেন সেবামূলক কাজে।
মার্ক জুকেরবার্গ এবং তাঁর স্ত্রী প্রিসিলা চ্যানের মেয়ে ম্যাক্স হয়েছে মাত্র সাত দিন আগে। সেই মেয়ের উদ্দেশ্যে লেখা খোলা চিঠিতে ফেসবুকের সহ-প্রতিষ্ঠাতা ও চিফ এগজিকিউটিভ জুকেরবার্গ ও তাঁর স্ত্রী প্রিসিলা জানিয়েছেন সেবামূলক কাজে তাঁর ও তাঁর স্ত্রীর পরিকল্পনার কথা। ‘চ্যান জুকেরবার্গ ইনিশিয়েটিভ’ নামে সেবামূলক প্রতিষ্ঠান শুরুর কথা জানিয়েছেন জুকেরবার্গ। বলেছেন, এই সংস্থা শিক্ষা থেকে শুরু করে স্বাস্থ্য, বিভিন্ন ক্ষেত্রে কাজ চালিয়ে যাবে। সেই লক্ষ্যে দান করে দেওয়া হবে ফেসবুকে জুকেবার্গের শেয়ারের ৯৯ শতাংশ। বর্তমানে যার পরিমাণ প্রায় ৪৫ বিলিয়ন ডলার।
আবেগঘন চিঠিতে জুকেরবার্গ লিখেছেন, ‘‘তোমাদের প্রজন্ম যাতে আরও সুন্দর একটা পৃথিবীতে বাস করতে পারে, তা নিশ্চিত করতে আমাদের প্রজন্মের অনেক কিছু করার আছে। আজ থেকে তোমার মা এবং আমি নিজেদের জীবন এই চ্যালেঞ্জ মোকাবিলায় সঁপে দিচ্ছি। ফেসবুকের সিইও হিসেবে আরও অনেকগুলো বছর আমি কাজ করব। কিন্তু এই বিষয়গুলি মোকাবিলার জন্য তোমার বড় হওয়া বা আমাদের বুড়ো হওয়া পর্যন্ত অপেক্ষা করা যাবে না।’’